Ο ρόλος της χορήγησης κορτιζόνης ενδοφλέβια ενδοτυμπανικά ή σε συνδυασμό στην αντιμετώπιση της ιδιοπαθούς οξείας πτώσης της ακοής
Authors: Τσούνης Μιχαήλ 
Published: September 2021

Η ιδιοπαθής αιφνίδια νευροαισθητήρια βαρηκοΐα (ΙΑΝΒ) είναι μία σχετικά σπάνια κλινική οντότητα η οποία μπορεί να έχει σοβαρές επιπτώσεις στην ακοή των πασχόντων. Στόχος της παρούσας προοπτικής, τυχαιοποιημένης μελέτης ήταν να συγκριθεί η αποτελεσματικότητα της συστηματικής, της ενδοτυμπανικής και της συνδυασμένης χορήγησης στεροειδών στην αντιμετώπιση της ΙΑΝΒ. Επιπλέον, ελέγχθηκε η προγνωστική αξία συγκεκριμένων παραμέτρων. Στη μελέτη συμμετείχαν 102 ασθενείς οι οποίοι εμφάνισαν συμπτώματα ΙΑΝΒ το πολύ 14 ημέρες πριν την αρχική εκτίμησή τους. Οι ασθενείς χωρίστηκαν σε 3 ομάδες. Στην ομάδα Α (35 άτομα) χορηγήθηκε πρεδνιζολόνη ενδοφλεβίως και στη συνέχεια μεθυλπρεδνιζολόνη από το στόμα, στην ομάδα Β (34 άτομα) χορηγήθηκε μεθυλπρεδνιζολόνη ενδοτυμπανικώς ενώ η ομάδας Γ (33 άτομα) αντιμετωπίστηκε με συνδυασμό των προαναφερθέντων μεθόδων. Η παρακολούθηση των συμμετεχόντων έγινε με τονικά ακουογραμμάτα κατά τις ημέρες 1 (έναρξη θεραπείας), 3, 5, 10, 30 και 90. Για την αξιολόγηση της ακοής χρησιμοποιήθηκαν τα ακόλουθα 7 ακουολογικά κριτήρια: Το μέσο ακουστικό κέρδος (Μ.Α.Κ.) για 4 συχνότητες (0,5, 1, 2 και 4 KHz), για 5 συχνότητες (0,25, 0,5, 1, 2 και 4 KHz) και για 6 συχνότητες (0,25, 0,5, 1, 2, 4 και 8 KHz), τα κριτήρια του Siegel στις 4 και στις 6 συχνότητες, τα κριτήρια ακουολογικής βελτίωσης του Ιαπωνικού Υπουργείου Υγείας και Πρόνοιας και το κριτήριο που ορίζει μια θεραπεία ως επιτυχή όταν επιφέρει βελτίωση του μέσου όρου ουδού ακοής (Μ.Ο.Α.) μεγαλύτερη των 10 dΒ HL στις 4 συχνότητες. Η βαρύτητα των εμβοών εκτιμήθηκε με τη βοήθεια του ερωτηματολογίου της Ερευνητικής Ομάδας για τις Εμβοές της Ιαπωνικής Ακουολογικής Εταιρίας. Τέλος, εκτιμήθηκε η επίδραση που είχαν στην πορεία της πάθησης 24 πιθανές προγνωστικές παράμετροι. Το τελικό Μ.Α.Κ. για τις 4 συχνότητες ήταν 29,0 dB HL για την ομάδα A, 27,0 dB HL για την ομάδα B και 29,9 dB HL για την ομάδα Γ. Για τις 5 συχνότητες οι αντίστοιχες τιμές ήταν 30,9, 26,4 and 30,5 dB HL ενώ για τις 6 συχνότητες ήταν 28,4, 24,7 και 28,0 dB HL. Το τελικό μέσο σκορ εμβοών ήταν 6,42 για την ομάδα A, 5,87 για την ομάδα B και 6,36 για την ομάδα Γ. Η σύγκριση μεταξύ των τριών θεραπευτικών ομάδων δεν ανέδειξε στατιστικώς σημαντικές διαφορές μεταξύ τους. Παρόλαυτα, οι ασθενείς της ομάδας Β σημείωσαν τα χαμηλότερα ποσοστά βελτίωσης της ακοής ενώ οι ασθενείς της ομάδας Γ είχαν τα υψηλότερα ποσοστά σημαντικής βελτίωσης της ακοής. Η μεγαλύτερη ηλικία των ασθενών, η παρουσία ιλίγγου στην αρχική κλινική εικόνα, το κάπνισμα, η κώφωση και η ύπαρξη μη φυσιολογικής ακοής στο ετερόπλευρο της πάθησης αυτί αναδείχθηκαν ως οι πιο ισχυροί αρνητικοί προγνωστικοί παράγοντες. Η παρουσία εμβοών, το ιστορικό καρδιακής νόσου και τα χαμηλά επίπεδα της Θυρεοειδοτρόπου Ορμόνης (TSH) επίσης συνδέθηκαν με φτωχότερη πρόγνωση. Τέλος, ασθενείς που ανέφεραν πρόσφατη λοίμωξη ανωτέρου αναπνευστικού εμφάνισαν μία τάση για καλύτερη ανταπόκριση στη θεραπεία. Σύμφωνα με τα αποτελέσματα της παρούσας μελέτης ενδολέβια, ενδοτυμπανική και συνδυασμένη χορήγηση κορτιζόνης έχουν ανάλογη αποτελεσματικότητα στην αντιμετώπιση της ΙΑΝΒ. Αν και δεν καταγράφονται στατιστικώς σημαντικές διαφορές, η ενδοτυμπανική θεραπεία υπολείπεται ελαφρώς ενώ η συνδυασμένη επιτυγχάνει την πιο δραστική βελτίωση της ακοής. Νεαρότεροι ασθενείς χωρίς διαταραχές από το αιθουσαίο σύστημα, που δεν καπνίζουν, παρουσιάζονται με αρχική βαρηκοΐα που δεν φτάνει τα επίπεδα της κώφωσης και έχουν φυσιολογικό ετερόπλευρο αυτί εμφανίζουν περισσότερες πιθανότητες ανταπόκρισης στη θεραπεία. Συγχρόνως, το ιστορικό πρόσφατης λοίμωξης ανωτέρου αναπνευστικού, η καλή κατάσταση του καρδιαγγειακού συστήματος, τα φυσιολογικά επίπεδα TSH στο αίμα και η απουσία εμβοών στην αρχική κλινική εικόνα αποτελούν παράγοντες οι οποίοι μπορούν να επηρεάσουν θετικά την πρόγνωση.